Document ID: /roh_data/filtered/fineweb-2-filterrobots_roh.jsonl.gz/15203

Ils uffants fan l'emprim da mars il til tradiziunal cun plumpas, brunsinas, zampuns, scrollas e giaischlas tras il vitg. Il senn da l'usit è da stgatschar l'enviern. Mintga vischnanca ha sias atgnas tradiziuns. Uschia na tunan era betg las melodias da las chanzuns da Chalandamarz nagliur medemamain.
Differenta vestgadira, fimar
Era las blusas blauas cun la chapitscha cotschna na vala dapertut sco mandura da Chalandamarz. En bleras vischnancas engiadinaisas nua che las mattas sa participeschan era al til, vegn decorà bler cun rosas da palpiri. Ils scolars ils pli vegls organiseschan tut la festa da Chalandamarz ed èn era ils patruns da quella. En singuls vitgs dastgan els perfin fimar.
Festa per uffants e creschids
Dentant che la festa da Chalandamarz è ina festa per ils uffants, è l’usanza a Zuoz era in di d’elecziun. Adina l’emprim da mars elegia la populaziun ils differents candidats per las instanzas politicas.
«Chalandamarz, chaland’avrigl...»
L’usanza da Chalandamarz è ina veglia restanza dal temp dals Romans cur ch'il mars era l’emprim di dal chalender giulian. Cun il il ritual pajaun vul ins stgatschar ils nauschs spierts da l’enviern e clamar uschia la primavaira. Part da quella usanza èn prest dapertut tils ed in bal la saira.